b'\n_START_ARTICLE_\nKauppa-H\xc3\xa4me\n_START_PARAGRAPH_\nKauppa-H\xc3\xa4me on Tampereella H\xc3\xa4meenkatu 16:ssa ja Kauppakatu 1:ss\xc3\xa4 sijaitseva liike- ja toimistorakennus, joka on valmistunut vuonna 1965. Se on Aarne Ervin suunnittelema ja edustaa aikakaudelle tyypillist\xc3\xa4 modernistista liikerakentamisen arkkitehtuuria. Rakennus sijaitsee samalla tontilla Raatihuoneen kanssa. Ervi suunnitteli 1960-luvun alussa my\xc3\xb6s Raatihuoneen restauroinnin ja laajennuksen._NEWLINE_Korttelin l\xc3\xa4pi  ulottuva Kauppa-H\xc3\xa4me koostuu 7-kerroksisesta kapeasta toimistorakennuksesta ja kaksikerroksisesta liikesiivest\xc3\xa4, joka on rakennettu kiinni Raatihuoneeseen. Matala osa j\xc3\xa4tt\xc3\xa4\xc3\xa4 tilaa viereiselle arvorakennukselle, ja korkea osa luo sille pelkistetyn taustan._NEWLINE_Kauppa-H\xc3\xa4meen talon paikalta purettiin vuonna 1964 Raatihuoneen kaksi siipirakennusta, jotka oli tehty 1800-luvulla. H\xc3\xa4meenkadun puolelta h\xc3\xa4vitettiin kaksikerroksinen kaupunginvankila ja VPK:n kalustohuone, Kauppakadulta puolestaan kolmikerroksinen poliisilaitoksena palvellut entinen kaupunginhotelli. Raatihuone s\xc3\xa4\xc3\xa4styi purkamiselta, vaikka senkin asema oli 1960-luvun alussa uhattuna._NEWLINE_Kauppa-H\xc3\xa4meeseen tehtiin vuonna 1996 peruskorjaus, jonka suunnitteli Lasse Kosunen. T\xc3\xa4ss\xc3\xa4 yhteydess\xc3\xa4 avoin jalankulkupiha suljettiin ja katettiin.'